CELEX: 32021R1819
Language: el
Date: 2021-10-18 00:00:00
Title: Κανονισμός (ΕΕ) 2021/1819 του Συμβουλίου της 18ης Οκτωβρίου 2021 για την τροποποίηση του κανονισμού (ΕΕ) αριθ. 224/2014 σχετικά με περιοριστικά μέτρα λόγω της κατάστασης που επικρατεί στην Κεντροαφρικανική Δημοκρατία

19.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 369/1
               
            
         ΚΑΝΟΝΙΣΜΟΣ (ΕΕ) 2021/1819 ΤΟΥ ΣΥΜΒΟΥΛΙΟΥ
         της 18ης Οκτωβρίου 2021
         για την τροποποίηση του κανονισμού (ΕΕ) αριθ. 224/2014 σχετικά με περιοριστικά μέτρα λόγω της κατάστασης που επικρατεί στην Κεντροαφρικανική Δημοκρατία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
         Έχοντας υπόψη την απόφαση 2013/798/ΚΕΠΠΑ του Συμβουλίου, της 23ης Δεκεμβρίου 2013, για την επιβολή περιοριστικών μέτρων κατά της Κεντροαφρικανικής Δημοκρατίας (1),
         Έχοντας υπόψη την κοινή πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 10 Μαρτίου 2014, το Συμβούλιο εξέδωσε τον κανονισμό (ΕΕ) αριθ. 224/2014 (2) προκειμένου να τεθούν σε εφαρμογή ορισμένα μέτρα που προβλέπονται στην απόφαση 2013/798/ΚΕΠΠΑ.
                  
               
                     (2)
                  
                  
                     Στις 29 Ιουλίου 2021, το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 2588 (2021). Με την εν λόγω απόφαση επεκτείνονται οι εξαιρέσεις από το εμπάργκο όπλων και διευρύνεται το πεδίο εφαρμογής των περιοριστικών μέτρων.
                  
               
                     (3)
                  
                  
                     Στις 18 Οκτωβρίου 2021, το Συμβούλιο εξέδωσε την απόφαση (ΚΕΠΠΑ) 2021/1823 (3), η οποία τροποποιεί την απόφαση 2013/798/ΚΕΠΠΑ σύμφωνα με την απόφαση 2588 (2021) του ΣΑΗΕ.
                  
               
                     (4)
                  
                  
                     Δεδομένου ότι ορισμένες από τις τροποποιήσεις αυτές εμπίπτουν στο πεδίο εφαρμογής της Συνθήκης, απαιτείται κανονιστική δράση στο επίπεδο της Ένωσης για την εφαρμογή τους, μαζί με τεχνικές προσαρμογές υπό το πρίσμα προηγούμενων αποφάσεων του ΣΑΗΕ, ώστε να διασφαλιστεί ιδίως η ομοιόμορφη εφαρμογή τους από τους οικονομικούς φορείς σε όλα τα κράτη μέλη.
                  
               
                     (5)
                  
                  
                     Επομένως, ο κανονισμός (ΕΕ) αριθ. 224/2014 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) αριθ. 224/2014 τροποποιείται ως εξής:
            
                        1)
                     
                     
                        στο άρθρο 3, το στοιχείο ε) αντικαθίσταται από το ακόλουθο κείμενο:
                        
                                    «ε)
                                 
                                 
                                    που σχετίζονται με όπλα διαμετρήματος μέχρι 14,5 mm, και πυρομαχικά και συστατικά στοιχεία ειδικά σχεδιασμένα για τα όπλα αυτά, καθώς και με μη οπλισμένα στρατιωτικά οχήματα εδάφους και στρατιωτικά οχήματα εδάφους εξοπλισμένα με όπλα διαμετρήματος μέχρι 14,5 mm, και τα ανταλλακτικά τους, και με εκτοξευτήρες RPG, και πυρομαχικά ειδικά σχεδιασμένα για τα όπλα αυτά, και όλμους διαμετρήματος 60 mm και 82 mm και πυρομαχικά ειδικά σχεδιασμένα για τα όπλα αυτά, στις δυνάμεις ασφαλείας της ΚΑΔ, συμπεριλαμβανομένων των κρατικών μη στρατιωτικών οργάνων επιβολής του νόμου, όπου τα εν λόγω όπλα, πυρομαχικά, συστατικά στοιχεία και οχήματα προορίζονται αποκλειστικά για υποστήριξη ή για χρήση κατά τη διαδικασία ΜΤΑ στην ΚΑΔ, υπό την προϋπόθεση ότι η παροχή τέτοιας βοήθειας ή υπηρεσιών έχει κοινοποιηθεί τουλάχιστον 20 ημέρες νωρίτερα στην επιτροπή κυρώσεων·»·
                                 
                              
                  
                        2)
                     
                     
                        στο άρθρο 5 προστίθεται το ακόλουθο στοιχείο:
                        
                                    «ια)
                                 
                                 
                                    εμπλέκονται στον σχεδιασμό, την καθοδήγηση, τη χρηματοδότηση ή τη διάπραξη πράξεων στην ΚΑΔ που παραβιάζουν το διεθνές ανθρωπιστικό δίκαιο, συμπεριλαμβανομένων επιθέσεων κατά ιατρικού προσωπικού ή προσωπικού ανθρωπιστικής βοήθειας.».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Λουξεμβούργο, 18 Οκτωβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 352 της 24.12.2013, σ. 51.
         
            (2)  Κανονισμός (ΕΕ) αριθ. 224/2014 του Συμβουλίου, της 10ης Μαρτίου 2014, σχετικά με περιοριστικά μέτρα λόγω της κατάστασης που επικρατεί στην Κεντροαφρικανική Δημοκρατία (ΕΕ L 70 της 11.3.2014, σ. 1).
         
            (3)  Απόφαση (ΚΕΠΠΑ) 2021/1823 του Συμβουλίου, της 18ης Οκτωβρίου 2021, που τροποποιεί την απόφαση 2013/798/ΚΕΠΠΑ για την επιβολή περιοριστικών μέτρων κατά της Κεντροαφρικανικής Δημοκρατίας (βλέπε σελίδα 11 της παρούσας Επίσημης Εφημερίδας).